DECIZIA COMISIEI
din 8 august 2008
de modificare a Deciziei 2007/27/CE de adoptare a anumitor măsuri tranzitorii privind livrările de lapte crud către unitățile de prelucrare și prelucrarea acestui lapte crud în România având în vedere cerințele Regulamentelor (CE) nr. 852/2004 și (CE) nr. 853/2004 ale Parlamentului European și ale Consiliului
[notificată cu numărul C(2008) 4215]
(Text cu relevanță pentru SEE)
(2008/663/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 42,
întrucât:
(1)
Decizia 2007/27/CE a Comisiei (1) stabilește listele cu unitățile de prelucrare a laptelui din România care respectă cerințele structurale prevăzute de Regulamentul (CE) nr. 852/2004 al Parlamentului European și al Consiliului (2) (unități care respectă cerințele) și sunt autorizate să primească și să prelucreze lapte crud care nu respectă cerințele Regulamentului (CE) nr. 853/2004 al Parlamentului European și al Consiliului (3) (lapte care nu respectă cerințele).
(2)
Capitolul I din anexa la Decizia 2007/27/CE enumeră unitățile de prelucrare a laptelui care respectă cerințele și care sunt autorizate să primească și să prelucreze fără separare lapte care respectă și lapte care nu respectă cerințele, iar capitolul II din anexa respectivă enumeră unitățile de prelucrare a laptelui care respectă cerințele și care sunt autorizate să primească și să proceseze separat lapte care respectă și lapte care nu respectă cerințele.
(3)
Decizia 2007/27/CE a fost modificată prin Deciziile 2007/557/CE (4) și 2008/452/CE ale Comisiei.
(4)
O unitate enumerată în capitolul I din anexa la Decizia 2007/27/CE a optat să proceseze doar lapte crud care respectă cerințele. Prin urmare, unitatea respectivă ar trebui eliminată din lista de la capitolul I al anexei respective.
(5)
În plus, unele unități de prelucrare a laptelui respectă în prezent legislația comunitară. Unitățile respective prelucrează fără separare lapte care respectă și lapte care nu respectă cerințele și ar trebui incluse în lista de la capitolul I al anexei la Decizia 2007/27/CE.
(6)
Prin urmare, capitolul I din anexa la Decizia 2007/27/CE ar trebui modificat în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Capitolul I din anexa la Decizia 2007/27/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 8 august 2008.